EURÓPSKA KOMISIA V Bruseli29. 11. 2019 COM(2019) 616 final SPRÁVA KOMISIE EURÓPSKEMU PARLAMENTU A RADE o preskúmaní roamingového trhu {SWD(2019) 416 final}



1.Úvod Európsky parlament a Rada v októbri 2015 prijali nariadenie (EÚ) 2015/2120 , ktorým sa stanovilo, že od 15. júna 2017 sa v Únii zrušujú maloobchodné roamingové poplatky s výhradou politiky primeraného využívania a výnimky z dôvodu udržateľnosti. Tieto nové pravidlá roamingu sú všeobecne známe pod názvom roaming za vnútroštátne ceny (Roam-Like-At-Home, RLAH). Aby sa RLAH poskytoval udržateľným spôsobom na celom území Únie, spoluzákonodarcovia sa dohodli zaviesť tieto opatrenia: ·výrazné zníženie stropov veľkoobchodných roamingových cien , ·možnosť, aby prevádzkovatelia uplatňovali politiku primeraného využívania na zabránenie nekorektnému alebo neobvyklému využívaniu roamingových služieb za domáce ceny, ·mimoriadny a dočasný systém výnimiek, ktorý prevádzkovatelia môžu použiť, aby sa predišlo riziku zvýšenia domácich cien. Komisia v súlade s mandátom, ktorý dostala od spoluzákonodarcov, 15. decembra 2016 prijala vykonávacie nariadenie Komisie (EÚ) 2016/2286, ktorým sa stanovujú podrobné pravidlá o uplatňovaní politiky primeraného využívania a o metodike, ktorá sa má použiť na predloženie a posúdenie žiadosti o výnimku z dôvodu udržateľnosti [ďalej len „vykonávacie nariadenie (EÚ) 2016/2286“] . Uvedený súbor pravidiel sa v EÚ/EHP uplatňuje od 15. júna 2017. Komisia v súlade so svojimi povinnosťami týkajúcimi sa podávania správ stanovenými spoluzákonodarcami v nariadení o roamingu : -prijala 12. decembra 2018 predbežnú správu Európskemu parlamentu a Rade o vykonávaní pravidiel RLAH počas prvých 18 mesiacov (ďalej len „predbežná správa“) , -uverejnila 28. júna 2019 pracovný dokument útvarov Komisie o zisteniach z preskúmania pravidiel týkajúcich sa politiky primeraného využívania a výnimky z dôvodu udržateľnosti stanovených vo vykonávacom nariadení (EÚ) 2016/2286 (ďalej len „pracovný dokument o politike primeraného využívania a z dôvodu udržateľnosti“) . V predbežnej správe sa dospelo k záveru, že prvých 18 mesiacov svedčí o celkovom úspechu reformy RLAH. Zo správy najmä vyplýva, že od zavedenia RLAH sa rýchlo a masívne zvýšil dopyt po mobilných dátach pri cestách v EÚ/EHP. V pracovnom dokumente o politike primeraného využívania a výnimke z dôvodu udržateľnosti sa dospelo k záveru, že tieto záruky pre maloobchod obsiahnuté v nariadení o roamingu, ktoré majú zabrániť narušeniu domácich trhov, doposiaľ v prípade potreby náležite fungovali. V nadväznosti na predbežnú správu a preskúmanie politiky primeraného využívania a výnimky z dôvodu udržateľnosti sa v nariadení o roamingu od Komisie ďalej žiada, aby do 15. decembra 2019 predložila Európskemu parlamentu a Rade hodnotiacu správu o fungovaní roamingového trhu podľa pravidiel RLAH. To je účelom tejto správy. Podrobná metodika a výsledky analýzy, na ktorých sa zakladá táto správa, sa nachádzajú v sprievodnom pracovnom dokumente útvarov Komisie. Táto správa vo všeobecnosti potvrdzuje zistenia uvedené v predbežnej správe Komisie a v pracovnom dokumente útvarov Komisie o politike primeraného využívania a o výnimke z dôvodu udržateľnosti: reforma RLAH bola úspešná a splnila svoj cieľ, ktorým je uvoľniť potenciál doposiaľ nevyužitého dopytu po roamingu. Z analýzy vyplýva, že dynamika hospodárskej súťaže na veľkoobchodných a maloobchodných roamingových trhoch sa nezmenila – a pravdepodobne sa ani nezmení – a to do tej miery, že pravidlá roamingu bude možné v nadchádzajúcich rokoch zrušiť. Okrem toho existujú oblasti, ktoré si vyžadujú zlepšenie. Komisia by preto mala prijať potrebné kroky vrátane legislatívnych opatrení, aby Európania naďalej využívali roaming bez príplatkov aj v nasledujúcich rokoch a aby veľkoobchodné trhy fungovali dobre. 2.Rozsah pôsobnosti nariadenia o roamingu a hlavné ustanovenia V zmysle nariadenia o roamingu je roaming služba, ktorá zákazníkovi prevádzkovateľa (virtuálnej) mobilnej siete v jednej krajine EÚ/EHP umožňuje prístup k mobilným službám (volania, SMS alebo dáta) iného prevádzkovateľa mobilnej siete v inej krajine EÚ/EHP . Mobilný operátor zabezpečuje, aby jeho zákazníci zostali počas cesty v zahraničí pripojení k mobilnej sieti pomocou toho istého mobilného telefónu (alebo laptopu či tabletu v prípade dátového roamingu) a toho istého telefónneho čísla. Mobilný operátor, ktorý svojim zákazníkom chce poskytovať roamingovú službu („maloobchodná roamingová služba“) v inej krajine, ju musí zakúpiť od prevádzkovateľa mobilnej siete v navštívenej krajine („veľkoobchodná roamingová služba“). Na tento účel musia mobilní operátori medzi sebou uzatvoriť komerčné veľkoobchodné dohody o roamingu. V praxi to znamená, že keď zákazník počas využívania roamingu v zahraničí vykoná telefonický hovor alebo využíva mobilné dáta, danú službu mu poskytuje mobilný operátor v navštívenej krajine. Domáci prevádzkovateľ roamingového zákazníka musí navštívenému prevádzkovateľovi za túto službu zaplatiť, a to veľkoobchodný roamingový poplatok. V nariadení o roamingu je stanovený strop týchto poplatkov, pričom v prípade dát sa každoročne znižuje (pozri ďalej tento oddiel). Mobilní operátori od 15. júna 2017 nesmú dodatočne k domácej cene vyberať žiadne poplatky za poskytovanie (maloobchodných) roamingových služieb (volanie, SMS a dáta) od svojich zákazníkov, ktorí sa dočasne nachádzajú na cestách v rámci EÚ/EHP. Mobilní operátori môžu s cieľom zabrániť nekorektnému alebo neobvyklému využívaniu roamingových služieb (napríklad stálemu roamingu) za domáce ceny, ktoré by mohlo mať škodlivý účinok na domáci trh, uplatňovať politiku primeraného využívania. Cieľom politiky primeraného využívania je najmä zaručiť využívanie roamingu za domáce ceny pri dočasnom cestovaní v rámci EÚ/EHP. Operátor môže na tento účel svojich zákazníkov požiadať o doklad o pobyte v krajine EÚ/EHP, v ktorej poskytuje služby a vydáva SIM kartu, ktorú plánujú využívať za domáce ceny pri cestovaní v zahraničí, alebo o dôkaz o stabilných väzbách na danú krajinu. Takisto môže skontrolovať, či sa SIM karta viac využíva v jeho domácom členskom štáte než v zahraničí. Ak sa uplatňuje takáto politika primeraného využívania a ak roamingová spotreba zákazníka prevažuje počas obdobia aspoň štyroch mesiacov nad domácou spotrebou alebo ak prítomnosť v iných členských štátoch Únie prevažuje nad prítomnosťou v domácom členskom štáte, operátor musí zákazníka upozorniť, aby overil, či nedochádza k nekorektnému alebo neobvyklému využívaniu roamingových služieb za domáce ceny. Po období minimálne 14 dní od upozornenia zákazníka operátor môže uplatniť nízke roamingové príplatky, ktoré sú naviazané na veľkoobchodné cenové stropy, ak zákazník naďalej využíva mobilné služby v zahraničí.

Navyše v záujme nepretržitého vývoja najlepších dátových ponúk na domácich trhoch (napr. neobmedzené dáta) môžu operátori uplatňovať poistku proti neobyčajne vysokým objemom roamingových dát využívaných za domáce ceny. V prípade presiahnutia určeného objemu operátor môže uplatňovať nízke roamingové príplatky, ktoré nesmú prekročiť stropy veľkoobchodných cien dát (podrobnejšie informácie ďalej v tomto oddiele). V každom prípade aj pri prekročení limitov v rámci politiky primeraného využívania nesmie súčet domácej ceny a uplatniteľného nízkeho roamingového príplatku presiahnuť roamingové poplatky platné v prvom štvrťroku 2016 (pred prechodným obdobím, ktoré viedlo k zavedeniu RLAH v júni 2017) . Za výnimočných a mimoriadnych okolností môžu národné regulačné orgány udeliť operátorom tzv. výnimku z dôvodu udržateľnosti s cieľom zabrániť nárastu domácich cien. Na tento účel operátori musia preukázať, že poskytovanie roamingových služieb bez uplatňovania príplatku by nebolo udržateľné z hľadiska aktuálnych domácich cien. V takom prípade môže národný regulačný orgán operátorovi povoliť počas jedného roka uplatňovať nízky roamingový príplatok. Na predĺženie daného povolenia musí operátor každoročne podať novú žiadosť. Na veľkoobchodnej úrovni došlo v roku 2017 k výraznému zníženiu horných hraníc cien v dôsledku nariadenia o roamingu , predovšetkým pri dátach. Pritom ich cenové stropy sa majú naďalej každoročne znižovať až do roku 2022 s cieľom zabezpečiť, aby účastníci trhu mohli profitovať z veľkoobchodných sadzieb, na základe ktorých budú môcť svojim zákazníkom poskytovať roamingovú službu bez toho, aby museli vyberať príplatok k domácej cene. Strop veľkoobchodnej ceny roamingu je takisto zárukou toho, že veľkoobchodné náklady sa operátorovi, ktorý poskytuje veľkoobchodnú roamingovú službu, v plnej miere vrátia. Keďže pravidlá roamingu sú stanovené nariadením, priamo sa uplatňujú vo všetkých členských štátoch EÚ a takisto sa uplatňujú aj v krajinách EHP . Národným regulačným orgánom vyplýva z nariadenia o roamingu úloha monitorovať pravidlá o roamingu v členských štátoch, dohliadať na ne a presadzovať ich. Orgán európskych regulátorov pre elektronické komunikácie (BEREC) s cieľom zaručiť jednotnú koncepciu všetkých národných regulačných orgánov v marci 2017 vydal usmernenia k roamingu na maloobchodnej úrovni a v júni 2017 usmernenia k roamingu na veľkoobchodnej úrovni , ktoré vypracoval v úzkej spolupráci s Komisiou a po konzultáciách so zainteresovanými stranami. Usmernenia orgánu BEREC síce nie sú záväzné, ale predstavujú podporu pre národné regulačné orgány pri monitorovaní nových pravidiel roamingu v praxi, dohliadaní na ne a ich presadzovaní. Rovnako slúžia ako podrobné usmernenia pre mobilných operátorov, ako majú nové pravidlá roamingu uplatňovať vo svojich rozmanitých ponukách. Účinnosť nariadenia o roamingu uplynie 30. júna 2022. 3.Fungovanie roamingového trhu Sprievodný pracovný dokument útvarov Komisie obsahuje podrobnú analýzu fungovania maloobchodných a veľkoobchodných roamingových trhov v EÚ/EHP od nadobudnutia účinnosti pravidiel „roamingu za vnútroštátne ceny“ 15. júna 2017. Analýza je založená na údajoch získaných od mobilných operátorov a národných regulačných orgánov, ako aj na údajoch získaných z externých štúdií a orgánu BEREC. Zohľadňuje sa v nej stanovisko orgánu BEREC k fungovaniu roamingového trhu uverejnené 19. júna 2019 (ďalej len „stanovisko orgánu BEREC“), ako aj doplňujúca analýza orgánu BEREC týkajúca sa veľkoobchodných cien za roaming uverejnená 20. septembra 2019. Dodržiavanie pravidiel V decembri 2018 sa v predbežnej správe uviedlo, že od nadobudnutia účinnosti nových pravidiel roamingu 15. júna 2017 ich mobilní operátori vo všeobecnosti dodržiavajú. To isté platí pre rok 2019. V prípadoch, keď sa zistilo porušenie pravidiel, národný regulačný orgán problém s dotknutým operátorom rýchlo vyriešil, často ešte pred tým, ako sa začali formálne konania, alebo v ich priebehu. Ak sa objavili nové otázky týkajúce sa vykonávania v súvislosti s novými typmi ponúk, ktoré neboli konkrétne predmetom usmernení BEREC, národné regulačné orgány svoju koncepciu koordinovali v spolupráci s Komisiou prostredníctvom špecializovanej pracovnej skupiny expertov BEREC pre medzinárodný roaming. Najvýznamnejšia otázka týkajúca sa vykonávania nariadenia, ktorou sa zaoberala skupina, bola, ako v rámci RLAH pristupovať k novým službám s nulovými sadzbami. Výklad pravidiel roamingu, na ktorých sa dohodla skupina a ktoré v takých prípadoch dodržiavali národné regulačné orgány , spochybnili dvaja operátori na dvoch rôznych súdoch v Nemecku. Vnútroštátne súdy potvrdili výklad, v súlade s ktorým konal národný regulačný orgán. Komisia podporuje návrh orgánu BEREC uvedený v jeho stanovisku o roamingovom trhu, a síce že zodpovedajúcim spôsobom aktualizuje svoje usmernenia k roamingu na maloobchodnej úrovni, pokiaľ ide o nové služby s nulovými sadzbami, ak sú tieto služby v súlade s nariadením 2015/2120. Maloobchodný roamingový trh Nárast spotreby roamingu bol rýchly a výrazný Hoci nariadenia o roamingu nasledujúce po sebe od roku 2007 priniesli spotrebiteľom citeľné výhody v podobe znížených cien volania, SMS a dátových roamingových služieb, mnohí Európania na cestách za hranicami svojho členského štátu naďalej svoje mobilné telefóny a dátové služby nepoužívali alebo ich používanie obmedzovali, aby nemuseli platiť poplatky za roaming. Pravidlá RLAH napokon umožnili radikálnu zmenu tejto situácie i uspokojenie nevyužitého dopytu cestovateľov v EÚ po mobilných službách v zahraničí. Zrušenie roamingových poplatkov viedlo po 15. júni 2017 k rýchlemu a výraznému nárastu spotreby roamingu v EÚ/EHP ( Figure 1 ). V lete 2018 (tretí štvrťrok 2018) bolo využívanie roamingových dát v EÚ/EHP 12-násobne vyššie než počas posledného leta pred zavedením RLAH (tretí štvrťrok 2016). Objem roamingových telefónnych hovorov bol trikrát vyšší. V prvom štvrťroku 2019 (posledné dostupné údaje) bol nárast v porovnaní s rovnakým obdobím pred zavedením RLAH (prvý štvrťrok 2017) deväťnásobný, pokiaľ ide o dáta, a 2,2-násobný, pokiaľ ide o hlasové volania. V lete 2018 cestujúci spotrebovali v priemere 440 MB roamingových dát za mesiac v porovnaní so 60 MB v lete 2016. Zdroj: Na základe 23. porovnávacej správy úradu BEREC o medzinárodnom roamingu BoR(19)90, október 2018 – marec 2019. Celková štruktúra domácich taríf zostáva vo veľkej miere nezmenená Ako uviedol orgán BEREC vo svojom stanovisku o roamingovom trhu, prevádzkovatelia uvádzajú, že si v rámci RLAH zachovali celkovú dostupnosť svojich tarifných plánov. Podľa orgánu BEREC nedošlo k žiadnym významným zmenám v celkovej štruktúre plánov domácich taríf. Zrušené boli predovšetkým staré tarifné plány, k čomu dochádza pravidelne. V podstate sa dospelo k záveru, že RLAH nemal takmer žiadny vplyv na dostupnosť domácich ponúk.

Naďalej platí postreh uvedený v predbežnej správe, a síce že používanie tarifných plánov obmedzených na domáce používanie je aj naďalej limitované a vyskytuje sa najmä v predplatenom segmente trhu, ktorý slúži potrebám miestnej komunikácie. V prvom štvrťroku 2019 využívalo tarifný plán obmedzený na domáce používanie menej ako 5 % všetkých účastníkov v EÚ/EHP, čo je podiel, ktorý zostáva v priebehu času stabilný. Kvalita služieb Kvalita mobilných služieb, a najmä rýchlosť prenosu dát poskytovaná cestujúcim v zahraničí, je dôležitým parametrom skúsenosti s roamingom. Hoci neexistujú žiadne konkrétne dôkazy o tom, že používatelia roamingových služieb majú k dispozícii nižšiu rýchlosť než miestni používatelia, v stanovisku orgánu BEREC sa poukazuje na nedostatočnú transparentnosť viacerých prevádzkovateľov, pokiaľ ide o rýchlosť prenosu dát, ktorú poskytujú zákazníkom pri roamingu v zahraničí. Táto rýchlosť prenosu dát nezávisí výlučne od domáceho prevádzkovateľa, ale do značnej miery závisí od kvality služieb poskytovaných navštívenou sieťou. Keďže však technológia 4G v súčasnosti pokrýva takmer celé územie Únie, mala by sa pri roamingu zvyčajne poskytovať táto technológia. Komisia súhlasí s názorom orgánu BEREC, že prevádzkovatelia nesmú úmyselne poskytovať svojim zákazníkom nižšiu rýchlosť dát pri roamingu, než akú im poskytujú doma. Komisia považuje kvalitu služieb za neoddeliteľnú súčasť produktu, ktorého cena je regulovaná. Na základe zaplatenia určitej ceny má používateľ prístup k danej mobilnej službe na domácom trhu. V nariadení o roamingu sa vyžaduje, aby používateľ mal za tú istú cenu prístup k rovnakej službe v zahraničí v EÚ/EHP, ak možno túto službu poskytovať v navštívenej sieti. Komisia zváži, že do nariadenia o roamingu zaradí príslušné vysvetlenia, ako aj povinnosti týkajúce sa transparentnosti v oblasti kvality služieb pri roamingu. Komisia podporuje aj návrh orgánu BEREC na ďalšie monitorovanie kvality roamingových služieb. Zdá sa, že prevádzkovatelia mobilných virtuálnych sietí si vo všeobecnosti zachovávajú svoju pozíciu na trhu Vo väčšine krajín, pre ktoré sú k dispozícii dostatočné údaje, si prevádzkovatelia mobilných virtuálnych sietí vo všeobecnosti zachovali alebo mierne zvýšili svoj podiel na domácom trhu (v počte účastníkov). V prípade malého počtu prevádzkovateľov mobilných virtuálnych sietí, ktorí poskytli potrebné údaje za dané obdobie, možno takisto konštatovať, že priemerný maloobchodný príjem na používateľa je celkovo stabilný. Vzhľadom na malý počet vzoriek prevádzkovateľov mobilných virtuálnych sietí, ktorí sústavne predkladajú príslušné údaje v priebehu času, je však aj naďalej náročné podchytiť situáciu prevádzkovateľov mobilných virtuálnych sietí v celej EÚ. Politika primeraného využívania je užitočná pri riešení jednotlivých prípadov nekorektného využívania Ako je preukázané v pracovnom dokumente útvarov Komisie o politike primeraného využívania a výnimke z dôvodu udržateľnosti, väčšina prevádzkovateľov uplatňuje politiku primeraného využívania (95 % prevádzkovateľov mobilných sietí a 78 % prevádzkovateľov mobilných virtuálnych sietí) s cieľom zabrániť nekorektnému alebo neobvyklému využívaniu roamingových služieb za domáce ceny. Opatrením politiky primeraného využívania, ktoré prevádzkovatelia využívajú najviac, je objemový limit pre otvorené dátové balíky (využíva ho 84 % mobilných operátorov ponúkajúcich takéto balíky). Takmer jednomyseľné používanie tejto záruky môže naznačovať, že skutočne prispela k trvalej dostupnosti najkonkurencieschopnejších dátových balíkov na domácich trhoch. Keďže však pravidlá politiky primeraného využívania sa vzťahujú na potreby prakticky všetkých používateľov roamingu, podiel zákazníkov, ktorí skutočne prekročia limity ktorejkoľvek politiky primeraného využívania, zostáva veľmi obmedzený: len 0,6 % účastníkov prevádzkovateľov mobilných sietí, ktorí zaviedli štvormesačný kontrolný mechanizmus, dostalo upozornenie a len polovica z nich musela po upozornení uhradiť nízky roamingový príplatok. V prvom štvrťroku 2019 celkovo len 4 % (resp. 5 %) celkovej roamingovej prevádzky hlasových služieb (resp. dátovej prevádzky) v EÚ/EHP podliehalo nízkemu príplatku za roaming nad rámec politiky primeraného využívania. V praxi je používaním politiky primeraného využívania ovplyvnená len veľmi malá menšina používateľov, ktorí roaming využívajú najviac, pričom prevažnú väčšinu používateľov to nemusí znepokojovať. Mechanizmus výnimky pôsobí ako účinná poistka proti prípadnému narušeniu na niekoľkých domácich trhoch, na ktorých sa také riziko zistilo Mobilným operátorom, ktorí preukázali, že nie sú schopní pokryť svoje skutočné a predpokladané náklady na poskytovanie regulovaných roamingových služieb bez toho, aby zvýšili svoje vnútroštátne ceny na účely poskytovania RLAH, bola udelená výnimka z dôvodu udržateľnosti. K tomu došlo v prípadoch, v ktorých sa to očakávalo, t. j. išlo o niekoľkých prevádzkovateľov mobilných virtuálnych sietí v niektorých členských štátoch a niekoľkých prevádzkovateľov mobilných sietí v niektorých členských štátoch s veľmi nízkou hladinou cien za dáta a výraznou nerovnováhou v roamingu a/alebo nízkymi príjmami na používateľa (Estónsko, Litva, Poľsko, Fínsko). Udelené výnimky sú prísne obmedzené len na to, aby sa dotknutým prevádzkovateľom umožnilo pokryť ich náklady na poskytovanie roamingových služieb ich zákazníkom a zabrániť nárastu cien. Mechanizmus udržateľnosti sa preto uplatňuje v súlade so zámerom spoluzákonodarcov a v prípade potreby fungoval náležite ako ochranný mechanizmus s cieľom zabrániť narušeniam na domácich trhoch, a to najmä nárastu cien. V prvom štvrťroku 2019 sa príplatok z dôvodu výnimky uplatnil len na 1,3 % (resp. 3,1 %) celkovej maloobchodnej roamingovej dátovej prevádzky (resp. prevádzky hlasových služieb) v EÚ/EHP. Okrem toho, ako sa očakávalo, počet výnimiek sa v priebehu času pri regulovanom poklese maximálnych veľkoobchodných cien za roaming znižoval: v júni 2019 ani jeden z troch prevádzkovateľov mobilných sietí v Estónsku nepožiadal o obnovenie tejto výnimky; v Litve nepožiadal o jej obnovenie jeden z troch prevádzkovateľov mobilných sietí a vo Francúzsku požiadali o jej obnovenie len traja prevádzkovatelia mobilných virtuálnych sietí (v porovnaní s 11 v roku 2017). Orgán BEREC sa vo svojom stanovisku týkajúcom sa roamingového trhu domnieva, že mechanizmus výnimky sa týka malej a stále sa zmenšujúcej časti trhu a že národné regulačné orgány očakávajú, že v nasledujúcich rokoch bude počet výnimiek ďalej klesať. V neposlednom rade, ako sa uvádza v pracovnom dokumente útvarov Komisie o politike primeraného využívania a výnimke z dôvodu udržateľnosti, prevádzkovatelia, ktorým bola udelená výnimka, ju využívajú úsporne: mnohí z nich svojim účastníkom naďalej ponúkajú veľký objem roamingových služieb bez príplatku, aby si zachovali konkurencieschopnosť na domácom trhu. Tie povolené roamingové príplatky, ktoré skutočne aj uplatňujú, sa v porovnaní so stavom pred 15. júnom 2017 výrazne znížili (o viac než 90 % v prípade dát), čo znamená, že dotknutí zákazníci podstatne profitujú zo značného poklesu cien za roaming aj v týchto prípadoch. Ceny za roaming v krajinách mimo EÚ/EHP naďalej v priemere klesali Maloobchodné ceny mobilných operátorov z EÚ/EHP v krajinách mimo EÚ/EHP naďalej klesali. Medzi prvým štvrťrokom 2017 a prvým štvrťrokom 2019 sa sadzby za dátové roamingové služby v krajinách mimo EÚ/EHP znížili o 8 % a sadzby za hlasové služby klesli o viac ako 30 %. Trend silného poklesu cien dátových roamingových služieb v krajinách mimo EÚ/EHP preto pokračoval aj po zavedení RLAH. Zrušenie roamingových poplatkov v rámci EÚ/EHP teda celkovo neviedlo k zvýšeniu cien za roaming vo zvyšku sveta . Vysoká miera spokojnosti spotrebiteľov Podľa predbežnej správy občania EÚ reformu RLAH všeobecne uznávajú a oceňujú. Rok po jej zavedení z prieskumu Eurobarometra vyplynulo, že 81 % cestujúcich vedelo, že v EÚ/EHP sa roaming prestal spoplatňovať a 69 % všetkých Európanov bolo presvedčených, že oni sami alebo ich známi z toho majú alebo budú mať úžitok. Spätná väzba, ktorú Komisii poskytli združenia spotrebiteľov od júna 2017, je celkovo veľmi pozitívna. Veľkoobchodný roamingový trh Pripomienky uvedené v predbežnej správe spred roka boli potvrdené. Vplyv veľkého nárastu dopytu po roamingu zdôraznený v oddiele 3.b sa medzi jednotlivými operátormi výrazne líši v závislosti od prevádzkových tokov zákazníckej základne príslušného operátora. Podľa týchto tokov možno operátorov zatriediť ako operátorov s negatívnou roamingovou bilanciou („outbounder“) alebo operátorov s pozitívnou roamingovou bilanciou („inbounder“). Operátor s negatívnou roamingovou bilanciou má zákaznícku základňu, ktorá mobilné služby využíva v zahraničí (teda prostredníctvom sietí partnerských operátorov v iných krajinách EÚ) viac než zákazníci partnerských operátorov v jeho vlastnej sieti. Naopak, operátor s pozitívnou roamingovou bilanciou má zákaznícku základňu, ktorá mobilné služby využíva v zahraničí menej než zákazníci partnerských operátorov v jeho vlastnej sieti. Z dôvodu tokov cestovného ruchu sú operátori zo severoeurópskych krajín spravidla operátormi s negatívnou roamingovou bilanciou, operátori z juhoeurópskych krajín zas operátormi s pozitívnou roamingovou bilanciou, hoci existuje niekoľko výnimiek.

V tejto súvislosti je úroveň stropov veľkoobchodných roamingových cien základným prvkom nariadenia o roamingu. Dvojitým cieľom stropov je umožniť všetkým, resp. prakticky všetkým operátorom v Únii poskytovať RLAH a súčasne zabezpečiť návratnosť nákladov na veľkoobchodnej úrovni v celej Únii. Regulácia viedla k výrazným zníženiam veľkoobchodných cien v prospech operátorov s negatívnou roamingovou bilanciou Prudký pokles veľkoobchodných roamingových cien zaznamenaný v predbežnej správe naďalej pokračoval, najmä pokiaľ ide o dátové služby. Priemerná veľkoobchodná roamingová cena za dáta klesla na 1,78 EUR/GB v prvom štvrťroku 2019 z 8,22 EUR/GB v prvom štvrťroku 2017. V prípade hlasových volaní bola priemerná veľkoobchodná cena za roaming 1,97 centa/min v prvom štvrťroku 2019 v porovnaní s 2,90 centa/min v prvom štvrťroku 2017. Zníženie veľkoobchodných roamingových cien podmienili hlavne dva faktory. Po prvé, nové (a v prípade dát každoročne klesajúce) maximálne veľkoobchodné ceny za roaming stanovené v nariadení o roamingu v roku 2017 pôsobili ako oveľa nižšie cenové stropy, čo vyvolalo dynamický vývoj hospodárskej súťaže medzi operátormi, ktorí začali ponúkať veľkoobchodný prístup k roamingu za ceny pod týmito stropmi. Po druhé, zavedenie RLAH viedlo k významnému nárastu objemu roamingu, čo posilnilo ďalšiu hospodársku súťaž, pokiaľ ide o stlačenie veľkoobchodných cien za roaming pod stropy. Podstatne nižšie veľkoobchodné ceny za roaming výrazne zmiernili akýkoľvek potenciálny vplyv zavedenia RLAH na operátorov s negatívnou roamingovou bilanciou. Operátori s pozitívnou roamingovou bilanciou získali na zvýšenom dopyte po roamingu Z analýzy uvedenej v sprievodnom pracovnom dokumente útvarov Komisie vyplýva, že operátori s pozitívnou roamingovou bilanciou majú prospech z výrazného nárastu dopytu po veľkoobchodných roamingových službách a že v prípade operátorov s negatívnou roamingovou bilanciou predstavuje čistá roamingová prevádzka s negatívnou bilanciou – napriek značnému nárastu v rámci RLAH – len malý zlomok (zvyčajne menej ako 5 %) ich domácej prevádzky. Náklady na poskytovanie veľkoobchodných roamingových služieb sú pokryté Ako jeden z niekoľkých príspevkov k súčasnému prieskumu roamingu Komisia zadala vypracovanie externej štúdie s cieľom vytvoriť nákladový model efektívne fungujúcej mobilnej siete v každom členskom štáte a v Nórsku. Z odhadov, ktoré možno odvodiť z nákladového modelu a z dodatočných údajov o cenách tranzitu poskytnutých operátormi, vyplýva, že stropy veľkoobchodných cien za roaming stanovené v nariadení o roamingu v roku 2017 umožnili úplné pokrytie nákladov na veľkoobchodnej úrovni aj s maržou. Prudké zníženie veľkoobchodných cien za roaming uvedené vyššie, ako aj skutočnosť, že priemerné ceny na veľkoobchodnom trhu sa aj naďalej pohybovali pod klesajúcimi regulovanými veľkoobchodnými tarifami, sú presvedčivým dôkazom toho, že operátori dokázali uspokojiť narastajúci dopyt po veľkoobchodných roamingových službách a súčasne pokryť svoje náklady na investície do siete vrátane nákladov na kapitál. Informácie o veľkoobchodných cenách za prístup domácich PVMS získané od Komisie sú ďalším dôkazom toho, že súčasné stropy umožňujú prevádzkovateľom poskytujúcim veľkoobchodné roamingové služby pokryť vlastné náklady. Na základe externej štúdie Komisie orgán BEREC vykonal vlastné posúdenie veľkoobchodných cien za roaming. Orgán BEREC dospel k záveru, že existuje priestor na ďalšie znižovanie veľkoobchodných stropov pri súčasnom zachovaní ich výšky nad úrovňou základných nákladov vo všetkých členských štátoch vrátane určitého priestoru na dojednávanie ich výšky pod stropmi. Komisia zohľadní tieto a ďalšie príspevky pri posudzovaní toho, či je potrebná ďalšia úprava stropov veľkoobchodných cien za roaming pri súčasnom zachovaní stropov nad základnými nákladmi vo všetkých členských štátoch a či na to existuje aj hospodársky priestor. Osobitná situácia PVMS na veľkoobchodnom roamingovom trhu PVMS nevlastní v krajine, resp. krajinách, v ktorých pôsobí, rádiovú prístupovú sieť. V dôsledku toho nemôže byť hostiteľom žiadnej roamingovej prevádzky od PMS výmenou za roamingovú prevádzku, ktorú PVMS vysiela uvedenému zahraničnému PMS. PVMS môže obvykle nakupovať len na veľkoobchodnej úrovni, a to odchádzajúcu roamingovú prevádzku uskutočnenú jeho zákazníkmi v zahraničí bez možnosti obchodovať s touto odchádzajúcou roamingovou prevádzkou (alebo jej časťou), resp. ju alebo jej časť vymieňať za prichádzajúcu roamingovú prevádzku. PVMS sú preto pri dojednávaní veľkoobchodného prístupu k roamingu štrukturálne v inej situácii než PMS. Tento faktor je vlastný obchodným modelom PVMS. Na druhej strane by PVMS mali mať pri vyjednávaní s domácim prevádzkovateľom hostiteľskej mobilnej siete možnosť odvolávať sa na veľkoobchodnú roamingovú prevádzku, ktorú vytvárajú ich maloobchodní zákazníci, vďaka čomu by mohli získať lepšie sadzby u veľkoobchodných poskytovateľov roamingu. PVMS však zvyčajne platia veľkoobchodné ceny za roaming, ktoré sú vyššie ako ceny, ktoré platia PMS, a v mnohých prípadoch sa blížia k stropom veľkoobchodných cien za roaming, alebo sú na ich úrovni. Ako sa však uvádza v sprievodnom pracovnom dokumente, existujú takisto prípady PVMS, ktorí vo väčšine krajín EÚ platia veľkoobchodné ceny za roaming výrazne pod úrovňou regulovaných taríf, a to na podobných úrovniach ako PMS. PVMS mali vo všetkých prípadoch prospech zo značného zníženia veľkoobchodných cien za roaming, ku ktorému došlo vďaka prudkému zníženiu cenových stropov, o ktorom sa rozhodlo v roku 2017. Ako sa uvádza v oddiele 3.b, PVMS si na svojich domácich trhoch celkovo zachovali svoje postavenie. Komisia zohľadní situáciu PVMS pri zvažovaní, či má navrhnúť ďalšiu úpravu stropov veľkoobchodných cien za roaming v súlade s hlavným odporúčaním orgánu BEREC uvedeným v jeho stanovisku o roamingovom trhu. Komisia okrem toho v súlade s návrhmi orgánu BEREC zváži, či navrhne ďalšie objasnenia veľkoobchodných pravidiel, ktoré by mali podporiť pozíciu PVMS pri rokovaniach o veľkoobchodnom roamingu, napríklad že cenový strop sa použije aj na alternatívne riešenia v oblasti veľkoobchodného roamingu ako sponzorovaný roaming , že PMS musia PVMS poskytnúť prístup k novým generáciám technológií (napr. 4G, 5G) na účely roamingu. len čo budú na navštívených trhoch k dispozícii, alebo že rokovania o zmluve by sa nemali neprimerane predlžovať a veľkoobchodný prístup k roamingu, ktorý sa má udeliť do troch mesiacov od uzavretia zmluvy podľa súčasných pravidiel, by mal byť plne, a nielen sčasti, funkčný. Na trhu sa nevyužíval oddelený predaj dátových roamingových služieb Od roku 2012 sa v nariadení o roamingu stanovuje, že operátori nemôžu koncovým používateľom brániť v prístupe k regulovaným dátovým roamingovým službám v navštívenej sieti, ktoré ponúka alternatívny poskytovateľ roamingu. Cieľom tohto štrukturálneho opatrenia známeho ako oddelený predaj dátových roamingových služieb („local data break-out“) bolo podporiť hospodársku súťaž na roamingovom trhu. Komisia súhlasí s pripomienkou orgánu BEREC a externou štúdiou o technologickom vývoji, že toto riešenie sa v praxi neuplatnilo. Na základe prieskumov trhu vykonaných v roku 2019 na účely tohto preskúmania orgán BEREC aj štúdia výhľadovo poukazujú na to, že účastníci trhu nemajú o zavedenie tohto riešenia v budúcnosti záujem. Komisia preto zváži návrh na odstránenie povinností o oddelenom predaji dátových roamingových služieb z nariadenia o roamingu. Dynamika hospodárskej súťaže na veľkoobchodných a maloobchodných roamingových trhoch sa nezmenila a pravdepodobne sa ani nezmení do tej miery, že by reguláciu bolo možné v nadchádzajúcich rokoch zrušiť Podobne ako v období pred zavedením RLAH, aj po jeho zavedení bolo potrebné regulovať cenové stropy, aby klesli ceny na veľkoobchodnom roamingovom trhu. Cenové stropy naďalej slúžili ako referenčné ceny pri rokovaniach týkajúcich sa veľkoobchodných roamingových služieb a pre dynamiku hospodárskej súťaže pod týmito stropmi. Akékoľvek zľavy na veľkoobchodnom roamingovom trhu sa poskytujú z týchto referenčných cien. Okrem toho časti trhu, najmä niektorí PVMS a menší prevádzkovatelia pôsobiaci v jednej krajine, ako aj časti trhu s veľkými nerovnováhami, pokiaľ ide o negatívnu roamingovú bilanciu, často platia veľkoobchodné ceny za roaming, ktoré sú na úrovni stropu alebo sa k nej blížia. Orgán BEREC uznáva, že „nariadenie o RLAH úspešne dosiahlo svoj celkový cieľ“. Zároveň „neočakáva, že sa podmienky hospodárskej súťaže na roamingovom trhu v blízkej budúcnosti zmenia tak, že regulačný zásah už nebude potrebný.“ Orgán BEREC odporúča, aby do času, keď bude možné vykonať nové posúdenie roamingového trhu, zostali pravidlá roamingu v súčasnej podobe a štruktúre. Orgán BEREC dospel na základe svojho preskúmania fungovania veľkoobchodného roamingového trhu k záveru, že stropy veľkoobchodných cien za roaming sú aj naďalej potrebné a musia sa ďalej znižovať, aby sa zabezpečilo riadne fungovanie RLAH v celej EÚ a pre všetkých účastníkov trhu. Okrem toho sa domnieva, že pravidlá pre maloobchodné roamingové služby, ktoré boli zavedené 15. júna 2017, by sa mali aj v nasledujúcich rokoch naďalej uplatňovať, hoci s určitými objasneniami a zlepšeniami, ktoré by mali zabezpečiť, aby koncoví používatelia mohli RLAH aj naďalej využívať v celej EÚ.